ജി.സി.ഡി.എ ചെയര്മാന് തീരുമാനം നീളുന്നു കൊച്ചി: വിശാലകൊച്ചി വികസന അതോറിറ്റി ജി.സി.ഡി.എയുടെ പുതിയ ചെയര്മാന് നിയമനം സംബന്ധിച്ച രാഷ്ട്രീയ ചര്ച്ചയും തീരുമാനവും നീളുന്നു. സി.പി.എം ജില്ലാ നേതൃത്വം നിര്ദ്ദേശിക്കുന്ന വ്യക്തിയാകും ചെയര്മാനാകുക. രാഷ്ട്രീയക്കാരെ ഒഴിവാക്കി ഉന്നത ഉദ്യോഗസ്ഥനെ നിയമിക്കണമെന്ന ആവശ്യം ഉയര്ന്നെങ്കിലും സര്ക്കാര് പരിഗണിക്കാന് സാദ്ധ്യതയില്ല. സി.പി.എം ആലുവ ഏരിയാ സെക്രട്ടറിയായിരുന്ന അഡ്വ.വി. സലിംകുമാറിനെയാണ് ആദ്യത്തെ പിണറായി വിജയന് സര്ക്കാര് ജി.സി.ഡി.എ ചെയര്മാനായി നിയമിച്ചത്. വിവിധ സ്ഥാപനങ്ങളുടെ ചെയര്മാന്മാര് തുടരേണ്ടെന്ന എല്.ഡി.എഫ് നയപ്രകാരം കാലാവധി കഴിഞ്ഞ സലിം ഒരുമാസം മുമ്ബ് സ്ഥാനം ഒഴിഞ്ഞിരുന്നു. പുതിയ ചെയര്മാനെ നിശ്ചയിക്കുന്നത് സംബന്ധിച്ച ചര്ച്ചകള് സി.പി.എം ജില്ലാ നേതൃത്വം ആരംഭിച്ചെങ്കിലും തീരുമാനമായിട്ടില്ല. മുതിര്ന്ന നേതാക്കളെയാണ് പരിഗണിക്കുന്നതെന്നാണ് സൂചനകള്. മുന് മേയര് സി.എം. ദിനേശ് മണി, പെരുമ്ബാവൂര് നഗരസഭാ ചെയര്മാന് എന്.സി. മോഹനന്, കോണ്ഗ്രസ് വിട്ട് സി.പി.എമ്മില് ചേര്ന്ന കൊച്ചി കോര്പ്പറേഷന് മുന് സ്റ്റാന്റിംഗ് കമ്മിറ്റി ചെയര്മാന് എ.ബി. സാബു എന്നിവരെ പരിഗണിക്കുന്നതായാണ് സൂചനകള്. കൊച്ചി മുന് മേയര് കൂടിയായ സി.എം. ദിനേശ് മണിയാണ് പ്രധാനമായും പരിഗണിക്കുന്നത്. തീരുമാനം വൈകാതെയുണ്ടാകുമെന്ന് സി.പി.എം വൃത്തങ്ങള് പറഞ്ഞു. ലക്ഷ്യം സമഗ്ര നഗരാസൂത്രണം കൊച്ചി നഗരസഭ ഉള്പ്പെടെ വലിയൊരു മേഖലയുടെ ആസൂത്രണവും വികസനവും ലക്ഷ്യമിട്ടായിരുന്നു രൂപീകരണം. കൊച്ചി കോര്പ്പറേഷന്, ഒമ്ബത് മുനിസിപ്പാലിറ്റികള്, 21 ഗ്രാമപഞ്ചായത്തുകള് എന്നിവ ജി.സി.ഡി.എ പരിധിയിലാണ്. മറൈന്ഡ്രൈവിലെ വാണിജ്യകേന്ദ്രം, ഭവനസമുച്ചയങ്ങള് ഉള്പ്പെടെ നിരവധി പദ്ധതികള് നടപ്പാക്കി. നിരവധി ഷോപ്പിംഗ് സമുച്ചയങ്ങള് നിര്മ്മിച്ച് അതോറിറ്റിക്ക് വരുമാനവും ഉറപ്പാക്കി. രൂപീകരിച്ചത് 1976 അധികാര പരിധി നഗരത്തിന് ചുറ്റും 732 ചതുരശ്ര കി.മീറ്റര് നേട്ടങ്ങളുമായി മുന് ചെയര്മാന് ഗാന്ധിനഗറിലെ പി.ആന്ഡ് ടി കോളനി നിവാസികളുടെ പുനരധിവാസം, മറൈന്ഡ്രൈവ് സൗന്ദര്യവത്കരണം, കടമുറികളുടെ വാടകയുമായി ബന്ധപ്പെട്ട പ്രശ്നങ്ങള്ക്ക് പരിഹാരം തുടങ്ങിയവയാണ് വി. സലിം ചെയര്മാനായിരുന്ന കാലത്തെ പ്രധാന പ്രവര്ത്തനങ്ങള്. ഹൈക്കോടതി നിര്ദ്ദേശവും സ്വീകരിച്ചാണ് മറൈന്ഡ്രൈവ് നടപ്പാതയും അനുബന്ധ സൗകര്യങ്ങളും നവീകരിച്ചത്. മികച്ച നടപ്പാതകള്, വിശ്രമിക്കാന് സൗകര്യം, ടോയ്ലറ്റുകള്, ലഘുഭക്ഷണശാലകള് തുടങ്ങിയ സൗകര്യങ്ങള് ഒരുക്കി. മഴപെയ്താല് വീട് വെള്ളത്തില് മുങ്ങുന്ന പി.ആന്ഡ് ടി കോളനി നിവാസികള്ക്ക് ലൈഫ് പദ്ധതിയില് വീട് നിര്മ്മിക്കുന്നത് ആരംഭിച്ചു. മുണ്ടംവേലിയിലെ ജി.സി.ഡി.എയുടെ സ്ഥലത്ത് ഫ്ളാറ്റുകളാണ് നിര്മ്മിക്കുക. 84 കുടുംബങ്ങള്ക്ക് സുരക്ഷിതപാര്പ്പിടം ഒരുങ്ങും. പൈലിംഗ് ജോലികള് പൂര്ത്തിയായതായി സ്ഥാനം ഒഴിഞ്ഞ ചെയര്മാന് വി. സലിം പറഞ്ഞു. നഗരത്തില് 800 ഓളം കടമുറികളാണ് ജി.സി.ഡി.എ വാടകക്ക് നല്കിയിട്ടുള്ളത്. കലൂര് ജവഹര്ലാല് നെഹ്റു സ്റ്റേഡിയത്തിലെ ഉള്പ്പെടെ കടമുറികള് സംബന്ധിച്ച വാടകത്തര്ക്കം പരിഹരിച്ചു. ഇതുവഴി വാടക കൃത്യമായി ലഭിക്കുന്നുണ്ടെന്ന് ജി.സി.ഡി.എ വൃത്തങ്ങള് പറഞ്ഞു.